# Ex-post novērtējuma par “Plastmasu saturošu izstrādājumu patēriņa samazināšanas likuma mērķa īstenošanu un ietekmi uz mērķa grupām” kopsavilkums

* Novērtējuma mērķis ir veikt Plastmasu saturošu izstrādājumu patēriņa samazināšanas likuma (turpmāk - Likuma) ietekmes pēcpārbaudes novērtējumu. Tā rezultāti sniedz vērtējumu par Likumā noteikto mērķu sasniegšanu un ietekmi uz mērķa grupām, kā arī priekšlikumus Likuma normu un/vai piemērošanas prakses pārskatīšanai.
* Likums izstrādāts, lai nodrošinātu Eiropas Parlamenta un Padomes 2019. gada 5. jūnija direktīvas (ES) 2019/904 par konkrētu plastmasas izstrādājumu ietekmes uz vidi samazināšanu prasību pārņemšanu Latvijas Republikas normatīvajos aktos. Likums stājās spēkā 2021. gada 3. jūlijā, bet pasākumu ieviešana noslēgsies 2029. gadā. Novērtējumā pamatā analizēti pasākumi, kuri piemērojami vairāk nekā trīs gadus (skatīt attēlu nr. 1).
* Direktīva veidota reaģējot uz jūras vides piegružojuma problemātiku un tajā ir formulēts, ka “*lai pūliņus koncentrētu tur, kur tie visvairāk vajadzīgi, šai direktīvai vajadzētu aptvert tikai tos vienreizlietojamos plastmasas izstrādājumus, kuri visbiežāk sastopami Savienības pludmalēs, kā arī plastmasu saturošus zvejas rīkus un izstrādājumus, kas izgatavoti no oksonoārdāmas plastmasas*”.
* Likums attiecas uz konkrētiem plastmasu saturošiem izstrādājumiem un plastmasu saturošiem zvejas rīkiem, katram no tiem ir noteikti specifiski ierobežojumi un/vai prasības, kā arī noteikts īstenošanas termiņš:
  + patēriņa samazināšana – noteiktiem izstrādājumiem jānodrošina alternatīvas, jāinformē par iespēju izmantot līdzpaņemamo, aizliegts izsniegt tos bez maksas. Norma stājās spēkā 2021. gada 3. jūlijā;
  + aizliegums laišanai tirgū – aizliegts laist tirgū noteiktus izstrādājumus, t.sk. no oksonoārdāmas plastmasas un putu polistirola. Norma stājās spēkā 2021. gada 3. jūlijā, no 2026. gada 1. janvāra - arī konfeti;
  + produktu dizains – attiecas uz dzērienu iepakojumu. No 2024. gada 3. jūlija jānodrošina korķīšu un vāciņu neatdalāmība. No 2025. gada 1. janvāra izstrādājumā jābūt vismaz 25% pārstrādātas plastmasas, pēc 2029. gada 31. decembra – 30%;
  + marķēšana – speciāls marķējums noteiktiem izstrādājumiem. Norma stājās spēkā 2021. gada 3. jūlijā;
  + ražotāju paplašinātā atbildības sistēma – finansiāla atbildība par noteiktu preču un iepakojuma atkritumu apsaimniekošanu. RAS iepakojumam darbojās pirms Likuma stāšanās spēkā, RAS tabakas izstrādājumiem bija paredzēts piemērot no 2023. gada 5. janvāra, RAS zvejas rīkiem, mitrajām salvetēm un baloniem - no 2025. gada 1. janvāra;
  + dalītās savākšana – dzērienu iepakojumam, kas satur vismaz 30 % (līdz 2029. gadam – 25%) pārstrādātas plastmasas jānodrošina dalītā savākšana. Piemērošanas termiņi sakrīt ar produktu dizaina prasībām (2025. un 2029. gads).
* Novērtējums iekļauj ieskatu Likuma tvērumā, analīzi par Likuma ieviešanas ietekmi uz piegružojuma samazinājumu apkārtējā vidē, kā arī Likuma monetāro/ekonomisko ietekmi uz dažādām mērķa grupām, tostarp – ražotājiem un tirgotājiem, iepakojuma un atkritumu apsaimniekotājiem, kā arī patērētājiem. Papildu izpēte veikta par no putu polistirola izgatavotu vienreizlietojamu plastmasu saturošu izstrādājumu tirgū laišanas aizlieguma ietekmi uz ražotāju ekonomisko darbību un administratīvo pārkāpumu piemērošanas ietekmi uz ražotāju. Visbeidzot pētījuma beigu daļā ir apkopoti secinājumi un sniegti priekšlikumi.
* Novērtējums īstenots laika posmā no 2024. gada decembra līdz 2025. gada maijam.

## Likuma ieviešanas/izpildes ietekme uz piegružojuma samazinājumu apkārtējā vidē

*Veiksmīgi īstenoto Likuma pantu rezultātā piegružojuma samazinājums apkārtējā vidē indikatīvi vērtējams kā būtisks, tomēr pilnvērtīga novērtēšana iespējama tikai ilgtermiņā.*

* Likuma ietekme uz piegružojuma samazinājumu tika izvērtēta, ņemot vērā tā ietvaros īstenotos pasākumus. Vienreizlietojami plastmasas izstrādājumi, uz kuriem attiecas šajā direktīvā paredzētie pasākumi, pēc aplēsēm veido aptuveni 86 % no visiem vienreizlietojamiem plastmasas izstrādājumiem, kas apsekojumos konstatēti Eiropas Savienības pludmalēs. Līdz ar to izvērtējumā primāri analizēti Latvijas jūras piekrastes atkritumu monitoringa dati pēc Likuma ieviešanas 2021.gadā. balstoties uz kampaņas “Mana jūra” rezultātiem. Sekundāri analizēti citi dati un iesaistīto pušu vērtējumi par piegružojuma izmaiņām sauszemes un ūdens vidē. Lai uzskatāmāk pamatotu Likuma efektivitāti, papildus vērtēti potenciālie monetārie ieguvumi no jūras vides stāvokļa uzlabošanās. Tas veikts balstoties uz kopējo vienreiz lietojamās plastmasas produktu patēriņa samazinājumu un ekonomiskajiem ietekmes aprēķiniem direktīvas ex-ante izvērtējumā un Latvijas jūras vides stāvokļa novērtējumā.
* Direktīvas ieviešanas uzraudzībai Eiropas Savienības pludmaļu monitoringa metodoloģija šobrīd padarīta ievērojami detalizētāka. Tas apgrūtina korektas datu dinamikas rindas izveidi pirms/pēc Likuma ieviešanas. Tomēr atsevišķām aizliegto produktu grupām, kas precīzi atbilst vecajā un jaunajā uzskaites sistēmā, salīdzinājums iespējams bez padziļinātas primāro monitoringa datu analīzes. Piemēram galda piederumu, salmiņu un maisāmkociņu piegružojums samazinājies par 77% kopš 2021. gada, bet dzērienu iepakojuma korķīšu par 18%. Citu sistemātiski un regulāri uzkrātu datu par vienreiz lietojamās plastmasas piegružojumu Latvijā nav.
* Lielo pilsētu pašvaldību pārstāvji un mežu apsaimniekotāji norāda empīrisko vērtējumu par piegružojuma samazinājumu līdz 80%.
* Putu polistirola piegružojums jūras piekrastē neuzrāda samazinājuma tendences, ko var skaidrot ar to, ka tirgū vēl joprojām tika laisti iepriekš uzkrātie putu polistirola produkti un izmantotas nepilnības materiāla formulējumā, kuras tika novērstas līdz ar 2025. gada 23. janvāra Likuma grozījumiem.
* Vērtējot makro līmeņa rādītājus, secināms, ka tirgū laistā plastmasas iepakojuma un vienreiz lietojamo trauku patēriņa apjomā 2023. gadā vērojams 1600 tonnu samazinājums pret iepriekšējo gadu (2016.-2020.) tendenci. Bez Likuma ietekmes citi faktori šim samazinājumam izvērtējumā netika identificēti. Pielietojot Direktīvas ex-ante novērtējuma ietvaros iegūtos piegružojuma koeficientus, lēšams, ka 2023. gadā atbilstošais kopējais piegružojuma samazinājums vērtējams ap 106 tonnas/gadā, bet piegružojuma samazinājums jūras vidē – 4.8 tonnas/gadā (skatīt attēlu nr. 1).
* Attēls Nr. 1: Patēriņa un piegružojuma samazinājums 2023. gadā, tonnas.

Avots: Autoru izstrādāts.

* Vērtējot Likuma dizaina prasību par neatdalāmiem dzērienu iepakojuma korķīšiem ietekmi, piegružojuma samazinājums jūras vidē vērtējams ap 0.6 tonnas/gadā.
* Balstoties uz Jūras vides stāvokļa novērtējumā veiktajiem SIA Aktiivs aprēķiniem un Direktīvas ex-ante aprēķiniem par monetārajiem ieguvumiem no tīrākas jūras vides dažādos ietekmes aspektos, minētā piegružojuma samazinājuma vērtība lēšama ap 63-144 tūkst. EUR gadā, kas ilgtermiņā 25 gadu periodā veidotu ap 1.6 -3.5 mlj. EUR ieguvumus (skatīt attēlu nr. 2). Likuma ietekmes specifikas dēļ korektāk tā vērtējama ilgtermiņā, taču jau šobrīd secināms, ka Likuma ietekme uz direktīvas un Likuma mērķi vērtējama kā būtiska.

Attēls Nr. 2: Monetārie ieguvumi no tīrākas jūras vides pateicoties līdz šim sasniegtajam piegružojuma samazinājumam Likuma ietekmē (minimālā un maksimālā vērtība gadā un kumulatīvā ietekme 25 gados)

Avots: Autoru izstrādāts.


Kā papildus secinājumu jāmin to ka, Likumā aizliegto produktu alternatīvajiem aizvietotājiem un sistēmiskiem risinājumiem praksē var būt arī lielāka negatīvā ietekme uz vidi un izmaksām, nekā sākotnēji plānots, ko nosaka gan lietošanas paradumi, gan atkritumu apsaimniekošanas kapacitāte jauniem materiāliem, gan organizatoriskie aspekti. Tādēļ turpmāk izvērtējot plastmasai alternatīvo materiālu ietekmi un lietderību, ieteicams turpināt pieturēties pie dzīves cikla pieejas, pilnvērtīgi novērtējot socio-ekonomisko un vides ietekmi.

## Likuma monetārā/ekonomiskā vispārīgā ietekme uz ražotāju/tirgotāju

*Likuma būtiska monetārā/ekonomiskā ietekme uz ražotājiem/tirgotājiem (rūpnieciskajiem ražotājiem, vairumtirgotājiem, mazumtirgotājiem/ēdinātājiem) nav pierādīta.*

* Informatīvajiem pasākumiem, kuri izglīto sabiedrību un iesaistītās puses par vienreizlietojamu, plastmasu saturošu izstrādājumu negatīvo ietekmi uz vidi un veselību, ir būtiska nozīme vienreizlietojamu plastmasu nesaturošu izstrādājumu patēriņa samazināšanā, godīgas konkurences veicināšanā un patērētāju uzvedības maiņā par labu vienreiz lietojamiem, plastmasu nesaturošiem vai daudzkārt lietojamiem izstrādājumiem.
* Novērotās neatbilstības 5. panta prasībām ir potenciāli saistāmas ar Likumā iekļautās plastmasas definīcijas tvērumu un iesaistīto pušu izpratni par to. Likuma tvērumā ietilpst polimērbāzēti gumijas izstrādājumi un biobāzētas un bionoārdāmas plastmasas. Turklāt Likums neparedz noteiktu minimālo plastmasas satura daudzumu plastmasu saturošo izstrādājumu masā. Ieteicams turpināt izglītojošo/informatīvo darbu ar iesaistītajām pusēm par Likumā iekļautās plastmasas definīcijas tvērumu, t.sk. RAS komersantiem jāturpina sadarbības partneru informēšana par pieejamām vienreizlietojamu plastmasu saturošu izstrādājumu alternatīvām, kas ir atkārtoti izmantojamas, tostarp atkārtotas izmantošanas sistēmām, kā arī veidu, kādā apsaimniekojami to atkritumi, atbilstoši Likuma 13. panta 1. daļai.
* Atkārtoti lietojamo pārtikas/dzērienu iepakojumu ieviešana līdzņemšanai netiek uzskatīta par finansiāli izdevīgu un netiek plaši izmantota. Atbalsta sniegšana atkārtoti lietojama pārtikas/dzērienu iepakojuma līdzņemšanai ieviešanai varētu veicināt Likuma 5. panta ieviešanu, piemēram, izstrādājot vadlīnijas vai atbalsta instrumentus atkārtoti lietojamo trauku ieviešanai (piemēram, depozīta sistēmas testēšana, PVN atlaides vai atbalsts infrastruktūrai).
* Izpēte liecina, ka ieteicams izvērtēt metodoloģijas izstrādes iespēju regulatīvā sloga kompleksai novērtēšanai specifiskām uzņēmējdarbības jomām, kurās vienlaikus piemēroti vairāki normatīvie pienākumi, lai novērtētu ietekmi uz konkurētspēju un atbilstoši pielāgotu atbalsta mehānismus un/vai pārejas periodus. Piemēram, lai arī marķēšanas prasības īstenošana rada papildus izmaksas, pati par sevi tā nerada būtisku monetāru un ekonomisku ietekmi. Tomēr prasības monetārā un ekonomiskā ietekme var kļūt būtiska, kad tā darbojas kumulatīvi ar citām prasībām un ārējiem faktoriem (dalība RAS, grozījumi Dabas resursu nodokļa likumā attiecībā uz pārstrādājamo un nepārstrādājamo plastmasu u.c. prasības un faktori, kas ražotājiem rada papildus izmaksas) (skatīt attēlu nr. 3).

Attēls Nr. 3: Regulatīvā sloga kumulatīvās ietekmes ilustratīvs piemērs.



Avots: Autoru izstrādāts.

## No putu polistirola izgatavotu vienreizlietojamu plastmasu saturošu izstrādājumu tirgū laišanas aizlieguma ietekme uz ražotāja ekonomisko darbību

*No putu polistirola izgatavotu vienreizlietojamu plastmasu saturošu izstrādājumu tirgū laišanas aizliegumam nav pierādīta būtiska ietekme uz ražotāja ekonomisko darbību.*

* Izpētes rezultāti par tirgū laišanas aizlieguma ieviešanu no putu polistirola izgatavotiem vienreizlietojamu plastmasu saturošiem izstrādājumiem liecina, ka ražotāji ir veiksmīgi veikuši nepieciešamo pāreju uz aizstājējproduktiem. Lai gan šī pāreja ir saistāma ar ražotāju pašizmaksu pieaugumu, atbilstoši Izmaksu pārneses teorijai (*cost path-through*) augstas tirgus konkurences apstākļos pašizmaksu pieaugums tiek pārnest no ražotāja uz patērētāju. Līdz ar to skaidrojot to, ka tirgū laišanas aizliegumam nav novērojama ekonomiska ietekme uz ražotāju.
* Tirgū laišanas aizliegums no putu polistirola izgatavotiem vienreizlietojamu plastmasu saturošiem izstrādājumiem primāri skāra ražotājus, kuri pārdod un/vai laiž tirgū ievestu vai importētu no putu polistirola izgatavotu vienreizlietojamu plastmasu saturošu pārtikas iepakojumu.
* Izpētes rezultāti liecina, ka no putu polistirola izgatavotu vienreizlietojamu plastmasu saturošu izstrādājumu tirgū laišanas aizliegumam bija izteiktāka monetārā/ekonomiskā ietekme uz tiem ražotājiem, kuri pārdeva vai laida tirgū no putu polistirola izgatavotu pārtikas iepakojumu.
* No putu polistirola izgatavotu vienreizlietojamu plastmasu saturošu izstrādājumu tirgū laišanas aizlieguma ekonomiskā/monetārā ietekme uz ražotāja ekonomisko darbību bija saistīta ar šo izstrādājumu aizstājējproduktu ieviešanas izmaksām un tehniskajām iespējām (skatīt attēlu nr. 4).

A collage of different types of paper cups

AI-generated content may be incorrect.Attēls Nr. 4: No putu polistirola izgatavotu vienreizlietojamu plastmasu saturošu izstrādājumi un to alternatīvas.

Avots: SIA Multipack publiskotie uzskates materiāli.

* Aizstājējproduktiem ir jāveicina pāreja uz videi draudzīga un pārstrādājama iepakojuma lietošanu. Novērtējumā iegūtā informācija liecina, ka pēc tirgū laišanas aizlieguma stāšanās spēkā ir būtiski uzraudzīt aizliegto izstrādājumu aizstājējproduktus. Tādējādi, izvairoties no situācijām, kad aizliegtie izstrādājumi tiek aizstāti ar izstrādājumiem, kuri ir vienlīdz kaitīgi videi un/vai ir nepārstrādājami. Līdz ar to tiek rekomendēts turpināt Likuma ieviešanas uzraudzību un kontroli atbilstoši Likuma 16. un 17. pantam.

## Likuma monetārā/ekonomiskā ietekme uz atkritumu apsaimniekotājiem

*Jaunizveidotās RAS uz novērtējuma veikšanas brīdi darbojas mazāk kā 3 gadus, tādēļ šobrīd nav iespējams veikt ex-post novērtējumu pilnā apjomā par Likuma monetāro un ekonomisko ietekmi uz atkritumu apsaimniekotājiem. Ieteicams šādu novērtējumu veikt ne ātrāk kā pēc tam, kad pieejami pilnīgi un salīdzināmi dati par RAS īstenošanu vismaz 3 gadu periodā.*

* Iepakojuma RAS uzsāka darbību pirms Likuma stāšanās spēkā, tā ietvaros apsaimnieko pārtikas iepakojumu, pārtikas iepakojumu no elastīga materiāla, dzēriena iepakojumu, dzēriena glāzes un to vāciņus un vieglās plastmasas iepirkuma maisiņus. Iepakojuma RAS ietvaros apsaimniekotie izstrādājumi ietverti arī Likuma tvērumā, tomēr tos piemēro saskaņā ar Dabas resursu nodokļa likumu. Iepakojuma RAS piemērošana, izmaiņas un izmaiņu monetārā/ekonomiskā ietekme uz atkritumu apsaimniekotājiem nav saistāma ar Likumu, tādēļ netika vērtēta.
* Likums noteica nepieciešamību veidot jaunas RAS - zvejas rīkiem, mitrajām salvetēm, baloniem, kā arī tabakas izstrādājumiem. Novērtējuma veikšanas brīdī minētos izstrādājumus (izņemot zvejas rīkus) apsaimnieko divi RAS komersanti (skat attēlu nr. 5).
* Likuma ietvaros ir izveidotas RAS tabakas izstrādājumiem, mitrajām salvetēm un baloniem. RAS mitrajām salvetēm un baloniem ir ieviestas un darbojās atbilstoši Likuma noteiktajiem termiņiem. RAS tabakas izstrādājumiem ieviesta ar kavēšanos. RAS plastmasu saturošiem zvejas rīkiem nav ieviesta. Secināms, ka pasākuma mērķi sasniegti daļēji.
* Atkritumu apsaimniekotājus no dalības zvejas rīku RAS šobrīd primāri attur būtisks informācijas trūkums par apsaimniekojamo atkritumu apjomiem (tirgū laistajiem, vēsturiskajiem, VVD izķertajiem spoku zvejas rīkiem), nenoteiktā pieeja šo atkritumu apsaimniekošanai, zvejnieku ievesto zvejas rīku un to komponenšu apsaimniekošanai, neskaidrā pašvaldību loma zvejas rīku RAS, kā arī vienotas izpratnes trūkums par zvejas rīku atkritumu rašanos. Papildus tam, zvejas rīku RAS ieviešanu šobrīd būtiski ierobežo arī mazais ražotāju jeb potenciālo līgumslēdzēju skaits (1-3 ražotāji), kas liecina par ierobežotām iespējām RAS ieviešanai pašreizējos apstākļos. Atbildības uzlikšana nelielam ražotāju skaitam potenciāli var radīt tiem nesamērīgu finansiālo slogu, kā rezultātā var novest pie tā, ka ražotāji izbeidz savu saimniecisko darbību Latvijā vai ieņem starpnieka lomu, piemēram, piegādājot gala lietotājiem zvejas rīkus ar ārvalstu piegādātāju starpniecību. Ņemot vērā Latvijas situācijas specifiku un ierobežoto ražotāju skaitu, ieteicams meklēt alternatīvus risinājumus zvejas rīku apsaimniekošanai.
* Ņemot vērā plastmasu saturošo izstrādājumu RAS ieviešanas termiņus un esošo situāciju saistībā ar zvejas rīku RAS izveidi, novērtējumā vērtēta plastmasu saturošo izstrādājumu RAS ieviešanas gaita, pamatojoties uz iesaistīto pušu viedokļiem un kontrolējošās institūcijas sniegto informāciju. Identificēti vairāki izaicinājumi, kas saistīti ar sistēmas specifiku, sadarbību ar pašvaldībām, normu izpratni un administratīvo slogu. Izaicinājumi primāri saistīti ar 13.12.2022. MK noteikumiem Nr. 781 “Noteikumi par ražotāja paplašinātās atbildības sistēmas izveidi un piemērošanu plastmasu saturošiem izstrādājumiem”. Ziņojumā sniegti ieteikumi RAS darbības uzlabošanai.

Attēls Nr. 5: Likumā iekļauto izstrādājumu RAS ieviešanas dati

A table with text and green ticks

AI-generated content may be incorrect.

Avots: Autoru izstrādāts.

## Likuma monetārā/ekonomiskā ietekme uz patērētāju

*Likums ir saistāms ar patēriņa paradumu tendenču izmaiņām (skatīt attēlu nr. 6), kuru rezultātā Likumam nav paredzama monetāra/ekonomiska ietekme uz patērētāju. Izpētes rezultāti neliecināja par patēriņa paraduma tendenču izmaiņām. Līdz ar to secināms, ka Likumam ir monetārā/ekonomiskā ietekme uz patērētāju, lai gan šī ietekme ir neliela.*

* Tieša ekonomiskā ietekme uz patērētāju ir patēriņa samazināšanas (Likuma 5. pants) pasākumam un tirgū laišanas aizliegumiem (Likuma 4. pants). Savukārt obligātās marķēšanas prasības (Likuma 7. pants) un arī patērētāju informēšanas pasākumi (Likuma 13. pants), kuri laiž tirgū izstrādājumus, kuriem piemērojama ražotāja paplašinātās atbildības sistēma (Likuma 8. pants), kalpo kā rīki patērētāju informēšanai un patērētāju paradumu maiņai.

Attēls Nr. 6: Piemērs patēriņa paradumu izmaiņām Likuma 5. panta tvērumā.

Avots: Autoru izstrādāts.

* Patērētājiem ir ierobežota pieeja informācijai, kura ir noteicoša vienreizlietojamu plastmasu saturošu izstrādājumu patēriņa tendenču maiņai:
  + Likumā ir norādīts, ka ražotāja pienākums ir neizsniegt Likuma 5. panta tvērumā iekļautos vienreizlietojamo plastmasu saturošos izstrādājumus bez maksas. Tajā nav noteikta precīza kārtība, kādā ražotājiem ir jāpilda šis pienākums. Līdz ar to ražotāji brīvi interpretē, kā ieviešami Likumā noteiktie pienākumi, piemēram, nodrošina patērētājus ar rakstisku informāciju par izstrādājumu cenām vai iekļauj vienreizlietojamu plastmasu saturošu izstrādājumu cenas produkta cenā.
  + Likumā ir norādīts, ka ražotāja pienākums ir informēt patērētājus par iespēju izmantot līdzpaņemtas dzērienu glāzes vai pārtikas iepakojumu kā alternatīvu 5. panta tvērumā iekļautajiem vienreizlietojamiem plastmasu saturošiem izstrādājumiem. Tajā nav noteikta precīza kārtība, kādā ražotājiem ir jāpilda šis pienākums. Līdz ar to ražotāji brīvi interpretē, kā Likuma norma piemērojama, piemēram, sniedzot rakstisku informāciju vai sniedzot informāciju mutiski, t.sk. pēc pieprasījuma, prezumējot, ka patērētājs ir informēts par savām tiesībām.
* Patērētājiem ir ierobežota pieejamība atkārtoti lietojamam dzērienu/pārtikas iepakojumam gan piedāvājuma, gan cenu ziņā, kas būtiski ierobežo patēriņa tendenču maiņu. To var saistīt ar vairākiem faktoriem:
  + Ražotāju pārdotās atkārtoti lietojamās dzērienu/pārtikas iepakojuma alternatīvas nereti ir finansiāli neizdevīgas (piemēram, termosi vai termokrūzes, kuru izmaksas vidēji svārstās no EUR 10 – EUR 20), līdz ar to nesasniedz to mērķi mazināt vienreizlietojamu plastmasu saturošu izstrādājumu patēriņu.
  + Atkārtoti lietojamo trauku sistēmu (piemēram, depozīta trauku sistēmas) pieejamība Latvijā ir ierobežota, un izpētes rezultāti liecina, ka novērtējuma īstenošanas laikā komersantiem to ieviešana saistījās ar paaugstinātām izmaksām.
  + Patērētājiem pieejamā informācija par iespēju izmantot līdzpaņemtas dzērienu glāzes vai pārtikas iepakojumu ir ierobežota, un līdzpaņemta dzēriena/pārtikas iepakojuma izmantošanas kultūra ir attīstāma.
* Ņemot vērā iepriekš minēto, tiek rekomendēts turpināt izglītojošo/informatīvo darbu ar iesaistītajām pusēm par Likumā 5. pantā definētajiem ražotāju pienākumiem. RAS komersantiem jāturpina sadarbības partneru informēšana par pieejamām vienreizlietojamu plastmasu saturošu izstrādājumu alternatīvām, kas ir atkārtoti izmantojami, tostarp atkārtotas izmantošanas sistēmām, kā arī veidu, kādā apsaimniekojami to atkritumi, atbilstoši Likuma 13. panta 1. daļai.
* Informatīvajiem pasākumiem, kuri izglīto sabiedrību un iesaistītās puses par vienreizlietojamu, plastmasu saturošu izstrādājumu negatīvo ietekmi uz vidi un veselību, ir būtiska nozīme vienreizlietojamu plastmasu nesaturošu izstrādājumu patēriņa samazināšanā, godīgas konkurences veicināšanā un patērētāju uzvedības maiņā par labu vienreiz lietojamiem, plastmasu nesaturošiem vai daudzkārt lietojamiem izstrādājumiem. Līdz ar to ir būtiski turpināt informatīvo un skaidrojošo darbu par obligātā marķējuma nozīmi un tajā iekļauto informāciju.

## Administratīvo pārkāpumu piemērošanas ietekme uz ražotāju

*Kontrolējošās institūcijas Likuma prasības ir integrējušas savās kontroles sistēmās, taču, ņemot vērā kontrolējošo institūciju uzraudzības pieejas un prioritātes, faktiskās pārbaudes notiek reti vai nenotiek vispār. Tādēļ secināms, ka kontrolējošās institūcijas veic ražotāju darbību kontroli saskaņā ar Likumu, taču šīs kontroles tiek īstenotas ierobežotā apjomā. Tas kopumā var norādīt uz nesaskaņotību starp Likuma prasībām un kontrolējošo institūciju iespējām. Ja 3 gadus pēc visu pasākumu ieviešanas tiek secināts, ka esošā kontroles sistēma šķiet nepietiekama, ieteicams izvērtēt, kā Likuma prasību uzraudzība saskan ar kontrolējošo institūciju kontroles pieejām un mērķiem, kā arī veikt izpēti par administratīvo slogu, ko Likuma prasību uzraudzība uzliek kontrolējošajām institūcijām.*

* Saskaņā ar Likumu, administratīvo pārkāpumu procesu plastmasu saturošu izstrādājumu ražošanas un izplatīšanās jomā pārrauga 3 institūcijas – Patērētāju tiesību aizsardzības centrs (PTAC), Pārtikas un veterinārais dienests (PVD) un Veselības inspekcija (VI). Līdz ar Likuma stāšanos spēkā, tā prasību kontroli institūcijas integrēja esošajās kontroles sistēmās un īstenota Likuma ievērošanas nodrošināšanai. Katra institūcija veic kontroli, izmantojot atšķirīgas pieejas.
* PTAC kontrolē nepārtikas preču grupas un veic administratīvo pārkāpumu procesu par tādu Likuma prasību neievērošanu kā marķēšana un aizliegums. PVD uzrauga Likuma prasību ievērošanu, kas attiecināmi uz saskarei ar pārtiku paredzētiem izstrādājumiem – ražotāja informēšanas pienākumiem par izstrādājumiem, uz kuriem attiecas patēriņa samazināšanas prasība, prasību ievērošana par pārstrādātas plastmasas saturu dzērienu iepakojumā, prasību ievērošana par plastmasas korķīšu vai vāciņu neatdalāmību, marķēšanas prasība un laišanas tirgū aizliegums. VI uzrauga Likuma prasību ievērošanu marķēšanai tabakas izstrādājumiem un biocīdiem (skatīt attēlu nr. 7). RAS un dalītās vākšanas kontroli veic Valsts vides dienests (VVD), pamatojoties citiem normatīvajiem aktiem.
* Laika posmā no 2021.–2024. gadam attiecībā uz Likuma prasību ievērošanu VI veica 16 kontroles, PVD 5-6 ārpus kārtas pārbaudes sūdzību dēļ. Nevienā no pārbaudēm pārkāpumi nav konstatēti.
* Esošā administratīvo pārkāpumu piemērošanas sistēma veicina ražotāju atbildību caur preventīviem mehānismiem nevis faktisku sodu piemērošanu, jo institūcijas savā darbā īsteno “konsultē vispirms” principus. Konstatējot pirmreizēju pārkāpumu, tiek veiktas konsultācijas un ražotāju/tirgotāju izglītošana, savukārt sods tiek piemērots tikai gadījumos, kad prasība atkārtoti netiek ievērota.
* Kontroles sistēmas efektivitāti pastiprina patērētāju aktīvā līdzdalība. Viņi informē institūcijas par iespējamiem pārkāpumiem, attiecīgi pieļaujot, ka gadījumos, ja Likuma prasības būtu pārkāptas, par to būtu saņemtas sūdzības no patērētājiem. Pieejamā informācija liecina, ka patērētāju sūdzības šobrīd vairāk attiecas uz putu polistirolu un dzērienu korķīšu neatdalāmību, tas var norādīt, ka patērētāji nav pilnībā informēti par visiem Likuma pasākumiem.
* Primārajā izpētē iekļautie ražotāji un tirgotāji atzina, ka līdz šim nav saskārušies ar kontrolēm, kas būtu tieši saistītas ar Likuma prasību izpildi, bieži nav informēti par atbildīgajām institūcijām un sodu apmēriem. Vispārējā līmenī kontrole tiek vērtēta kā korekta un samērīga, daži ražotāji - īpaši tie, kuriem novērotās grūtības Likuma pārejas posmos, uzsver nepieciešamību pēc stingrākas kontroles. Kopumā ražotāju un tirgotāju vērtējums par Likumā noteikto administratīvo pārkāpumu piemērošanas ietekmi ir ierobežots gan informācijas trūkuma dēļ, gan praktiskās kontroles pieredzes dēļ.

Attēls Nr. 7: Kontrolējošo institūciju darbība un rezultāti**A table with red and white text

AI-generated content may be incorrect.**Avots: Autoru izstrādāts.